Si Walesa bilang elektrisyan an hanapbuhay asin mayo nang mas halangkaw na adal. Kan siya makalaog sa astillero kan Gdańsk, nagin siyang aktibista sa trade-union. Huli kaini, siya iniipit na gayo kan gobyernong komunista nin Polandya, pirmeng binabantayan, nahaklas sa trabaho kan 1976, dangan naaresto na nin pirang beses. Kan Agosto 1980 siya instrumental na gayo sa negosasyon na an ibinunga iyo an inaapod na Gdansk Agreement sa pag'ultan kan mga nag'aaklas na trabahador asin kan gobyerno. Siya man nagin katuwang na kagtogdas kan hiron kan trade-union na iyo an Solidarity. Naaresto naman pakaimponer kan Ley Militar, an Solidarity pighalean legalidad. Kan siya mapaluwas sa preso pinadagos niya an pagka'aktibista asin saro siya sa prominenteng nagpanday kan inaapod na 1989 Round Table Agreement na iyo man an kawsa kan pagbutwa kan sinasabing libre-haros na eleksyon parlamentaryo na ginibo kan Hunyo 1989 asin masabi pa,  pagkamukna kan gobyernong pinamamayuhan kan Solidarity.